แบงก์เล็กสู้มันหยดดอกสูงจูงใจคนฝาก
ธนาคารขนาดเล็กสู้กันมันหยด แข่งกันเสนอดอกเบี้ยเงินฝากสูงเต็มพิกัด
9 ส.ค. 2554

ธนาคารขนาดเล็กสู้กันมันหยด แข่งกันเสนอดอกเบี้ยเงินฝากสูงเต็มพิกัด
น.ส.จุฑามาศ สมบุณยะวิโรจน์ ผู้ช่วยกรรมการผู้จัดการอาวุโส สายงานการธนาคาร ธนาคารแลนด์ แอนด์ เฮ้าส์ เพื่อรายย่อย (LH Bank) เปิดเผยว่า ธนาคารได้ออกแคมเปญเงินฝากไม่ประจำ LH Bank เพื่อเปิดให้ลูกค้าผู้ฝากเงินได้รับดอกเบี้ยที่สูงถึง 2.75% สำหรับบุคคลธรรมดา นิติบุคคลทั่วไป และนิติบุคคลที่ไม่แสวงหาผลกำไร 
เงินฝากประเภทนี้ ลูกค้าที่ฝากเงินและดำรงเงินในบัญชีไว้ขั้นต่ำ 5,000 บาท สามารถเบิกเงิน ถอนเงินได้ โดยไม่จำกัดจำนวนครั้ง ฟรีค่าธรรมเนียมแรกเข้าและค่าธรรมเนียมรายปีในปีแรก หากเปิดเอทีเอ็ม เริ่มตั้งแต่วันนี้ถึง 31 ต.ค.นี้
ผู้บริหารธนาคารแลนด์ แอนด์ เฮ้าส์ ชี้แจงว่า ธนาคารต้องการให้ของขวัญพิเศษกับลูกค้าที่มีอุปการคุณ และต้องการพัฒนาผลิตภัณฑ์
ก่อนหน้านี้ ธนาคารธนชาตและธนาคารนครหลวงไทย ได้ขึ้นดอกเบี้ยเงินฝากออมทรัพย์อัลตร้าเซฟวิ่ง โดยเงินฝาก 3 หมื่นบาท แต่ไม่ถึง 1 แสนบาท ขึ้นจาก 0.875% เป็น 2.50% เงินฝากตั้งแต่ 1 แสน-1 ล้านบาท ขึ้นจาก 1.50% เป็น 2.50% ฝากตั้งแต่ 1-10 ล้านบาท จ่ายดอกเบี้ย 2.65% แต่ธนาคารแลนด์ แอนด์ เฮ้าส์ จ่ายสูงกว่ามาก